

RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

NOLIKUMS

Rīgā

|  |  |
| --- | --- |
| 2024. gada 12. jūnijā | Nr. RD-24-405-no |
|  | (prot. Nr. 121, 57. §) |

**Rīgas Daugavas pamatskolas nolikums**

Izdots saskaņā ar Pašvaldību likuma 10. panta pirmās daļas 8. punktu, Valsts pārvaldes iekārtas likuma 16. panta otro daļu, 28. pantu, Izglītības likuma 22. panta pirmo daļu,Vispārējās izglītības likuma 8. un 9. pantu

**I. Vispārīgie jautājumi**

1. Nolikums nosaka Rīgas Daugavas pamatskolas (turpmāk *–* Skola) uzdevumus, struktūru un darba organizāciju.

2. Skola ir Rīgas valstspilsētas pašvaldības dibināta un Rīgas valstspilsētas pašvaldības Izglītības, kultūras un sporta departamenta (turpmāk – Departaments) pakļautībā esoša speciālās izglītības iestāde ar internātu.

3. Skolas darbības tiesiskais pamats ir Izglītības likums, Vispārējās izglītības likums, citi normatīvie akti, kā arī Rīgas valstspilsētas pašvaldības izdotie tiesību akti un Skolas nolikums.

4. Skolu reorganizē un likvidē Rīgas dome, saskaņojot ar Izglītības un zinātnes ministriju un paziņojot par to Ministru kabineta noteiktai institūcijai, kas kārto Izglītības iestāžu reģistru.

5. Skola ir pastarpinātās pārvaldes iestāde, tai ir sava simbolika, zīmogs ar Rīgas pilsētas ģerboņa attēlu un Skolas pilnu nosaukumu, kā arī noteikta parauga veidlapas. Skola saskaņā ar normatīvajiem aktiem izmanto valsts simboliku.

6. Skolas juridiskā adrese: Aglonas iela 57, Rīga, LV-1057.

7. Skolas izglītības programmu īstenošanas vietas adreses norādītas Valsts izglītības informācijas sistēmā Ministru kabineta noteiktajā kārtībā.

8. Skolā izglītojamie atrodas daļējā valsts apgādībā, saņem bezmaksas ēdināšanu un pirmo medicīnisko palīdzību, ir apgādāti ar internāta inventāru, tiek nodrošināti ar mācību grāmatām un mācību līdzekļiem.

**II. Skolas darbības mērķis, pamatvirziens un uzdevumi**

9. Skolas darbības mērķis ir:

9.1. veidot izglītības vidi, organizēt un īstenot izglītības procesu, lai nodrošinātu valsts pirmsskolas izglītības vadlīnijas, valsts pamatizglītības standartāun izglītojamo audzināšanas vadlīnijās noteikto mērķu sasniegšanu;

9.2. radīt iespējas un apstākļus Skolas izglītojamiem iegūt savam veselības stāvoklim, spējām un attīstības līmenim atbilstošu izglītību un pamatprasmes, vienlaikus nodrošinot izglītojamo pedagoģiski psiholoģisko un ārstniecisko korekciju, attīstības traucējumu korekciju un kompensēšanu, lai maksimāli sagatavotu izglītojamos darbam un dzīvei sabiedrībā.

10. Skolas darbības pamatvirziens ir izglītojoša un audzinoša darbība, ārstnieciski profilaktiskā un pedagoģiskā korekcija izglītojamiem ar speciālām vajadzībām.

11. Skolas galvenie uzdevumi ir:

11.1. īstenot izglītības programmas, to mērķus un uzdevumus, veikt mācību un audzināšanas darbu;

11.2. nodrošināt izglītojamam iespējas apgūt viņa veselības stāvoklim, spējām un attīstības līmenim atbilstošas zināšanas, prasmes un iemaņas, kas ir nepieciešamas personiskai izaugsmei un attīstībai, pilsoniskai līdzdalībai, nodarbinātībai, sociālajai integrācijai un izglītības turpināšanai;

11.3. izkopt izglītojamā prasmi patstāvīgi mācīties un pilnveidoties, nodrošinot izglītojamo karjeras vadības prasmju apguvi un attīstīšanu, kas ietver savu interešu, spēju un iespēju apzināšanos tālākās izglītības un profesionālās karjeras virziena izvēlei, vienlaikus motivējot mūžizglītībai;

11.4. veicināt izglītojamā pilnveidošanos par garīgi, emocionāli un fiziski attīstītu personību un izkopt veselīga dzīvesveida paradumus;

11.5. sekmēt izglītojamā sociāli aktīvu un atbildīgu attieksmi pret sevi, ģimeni, sabiedrību, vidi un valsti, saglabājot un attīstot savu valodu, etnisko un kultūras savdabību. Pilnveidot izpratni par Latvijas Republikas Satversmē un citos tiesību aktos ietvertajiem cilvēktiesību pamatprincipiem un audzināt krietnus, godprātīgus, atbildīgus cilvēkus – Latvijas patriotus;

11.6. sadarboties ar izglītojamā vecākiem vai personu, kas realizē aizgādību (turpmāk – vecāki), lai nodrošinātu un veicinātu izglītības ieguvi, kvalitatīvu informācijas apmaiņu un sadarbību izglītības programmu mērķu sasniegšanā;

11.7. nodrošināt izglītības programmas īstenošanā un izglītības satura apguvē nepieciešamos mācību līdzekļus, tai skaitā elektroniskajā vidē;

11.8. racionāli un efektīvi izmantot Skolai piešķirtos finanšu resursus;

11.9. aizpildīt un iesniegt oficiālās statistikas veidlapu (atbilstoši normatīvajos aktos par oficiālās statistikas veidlapu paraugiem izglītības jomā noteiktajam), aktualizēt Izglītības iestāžu reģistrā norādāmo informāciju atbilstoši Ministru kabineta noteikumiem par Valsts izglītības informācijas sistēmas saturu, uzturēšanas un aktualizācijas kārtību, kā arī nodrošināt pašnovērtējuma ziņojuma aktualizāciju un tā pieejamību Skolas tīmekļvietnē;

11.10. nodrošināt izglītības jomu reglamentējošajos normatīvajos aktos noteikto mērķu sasniegšanu, vienlaikus nodrošinot izglītojamo tiesību un interešu ievērošanu un aizsardzību;

11.11. pildīt citus normatīvajos aktos paredzētos izglītības iestādes uzdevumus.

**III. Īstenojamās izglītības programmas**

12. Skola īsteno normatīvajos aktos noteiktajā kārtībā licencētas speciālās pirmsskolas izglītības un speciālās pamatizglītības programmas:

12.1. speciālās pirmsskolas izglītības programmu izglītojamiem ar redzes traucējumiem;

12.2. speciālās pirmsskolas izglītības programmu izglītojamiem ar jauktiem attīstības traucējumiem;

12.3. speciālās pirmsskolas izglītības programmu izglītojamiem ar garīgās veselības traucējumiem;

12.4. speciālās pirmsskolas izglītības programmu izglītojamiem ar garīgās attīstības traucējumiem;

12.5. speciālās pamatizglītības programmu izglītojamiem ar garīgās veselības traucējumiem;

12.6. speciālās pamatizglītības programmu izglītojamiem ar garīgās attīstības traucējumiem;

12.7. speciālās pamatizglītības programmu izglītojamiem ar smagiem garīgās attīstības traucējumiem vai vairākiem smagiem attīstības traucējumiem;

12.8. speciālās pamatizglītības mazākumtautību programmu izglītojamiem ar garīgās veselības traucējumiem;

12.9. speciālās pamatizglītības mazākumtautību programmu izglītojamiem ar garīgās attīstības traucējumiem;

12.10. speciālās pamatizglītības mazākumtautību programmu izglītojamiem ar smagiem garīgās attīstības traucējumiem vai vairākiem smagiem attīstības traucējumiem.

13. Skola, saskaņojot ar Departamentu, īsteno interešu izglītības programmas.

14. Valodu lietojums mācību procesā noteikts Skolas licencētajās vispārējās izglītības programmās.

**IV. Izglītības procesa organizācija**

15. Izglītības procesa organizāciju Skolā nosaka Izglītības likums, Vispārējās izglītības likums, citi ārējie normatīvie akti, šis nolikums, Departamenta rīkojumi, Skolas iekšējie normatīvie akti un citi Skolas direktora izdotie tiesību akti un lēmumi.

16. Izglītojamo uzņemšana Skolas pirmsskolas izglītības grupās notiek saskaņā ar Ministru kabineta noteikto kārtību.

17. Skolas pirmsskolas izglītības grupās uzņem izglītojamos no trīs gadu vecuma.

18. Izglītojamo skaits grupās tiek noteikts atbilstoši Ministru kabineta noteikumiem.

19. Izglītojamiem uzsākot apgūt pirmssklolas izglītības programmu, Skola iepazīstina vecākus ar Skolas nolikumu, pirmsskolas izglītības programmu un iekšējās kārtības noteikumiem.

20. Pirmsskolas izglītības programmu īsteno visu kalendāro gadu, piecas darba dienas nedēļā. Saskaņojot ar Departamentu, katru gadu tiek plānots pirmsskolas izglītības darbs vasaras periodam.

21. Mācību darbu organizē katru darba dienu visā pedagoģiskā procesa laikā. Pedagoģiskā procesa pamats ir rotaļnodarbība.

22. Izglītojamo mācību slodzi dienā nosaka pirmsskolas izglītības programma.

23. Atbilstoši pirmsskolas izglītības programmai tiek veidots rotaļnodarbību saraksts, kas atspoguļo mācību slodzes sadalījumu nedēļai, un to apstiprina Skolas direktors.

24. Pēc pirmsskolas izglītības satura apguves par bērna sasniegumiem informāciju vecākiem sniedz rakstiski atbilstoši normatīvo aktu prasībām.

25. Izglītojamo uzņemšana, pārcelšana nākamajā klasē un atskaitīšana no Skolas pamatizglītības programmas, pēcpārbaudījumi un papildu mācību pasākumi notiek atbilstoši Ministru kabineta noteikumiem.

26. Izglītojamos Skolā uzņem un atskaita no Skolas, pamatojoties uz Valsts pedagoģiski medicīniskās komisijas vai pašvaldības pedagoģiski medicīniskās komisijas atzinumu. Izglītojamos Skolā uzņem neatkarīgi no dzīvesvietas.

27. Maksimālo izglītojamo skaitu klasē nosaka atbilstoši Ministru kabineta noteikumiem.

28. Mācību ilgumu, īstenojot vispārējās izglītības programmas, nosaka Vispārējās izglītības likums. Mācību gada un mācību semestru sākuma un beigu datumu, kā arī izglītojamo brīvdienas nosaka Ministru kabinets.

29. Mācību darba organizācijas pamatforma ir mācību stunda. Skolas direktors ir tiesīgs noteikt citas mācību organizācijas formas un to ilgumu, nepārsniedzot Vispārējās izglītības likumā noteikto mācību stundu slodzi nedēļā un mācību stundu skaitu dienā.

30. Mācību nedēļa ir piecas darba dienas. Skolas darba dienas organizāciju nosaka Skolas iekšējās kārtības noteikumi.

31. Mācību stundu slodzes sadalījumu pa dienām atspoguļo Skolas direktora apstiprināts mācību priekšmetu stundu plāns ar kopējo mācību stundu skaitu mācību priekšmetā.

32. Mācību priekšmetu stundu plāns neietver fakultatīvās un individuālās/grupu rehabilitācijas un korekcijas nodarbības, individuālās nodarbības (konsultācijas) mācību priekšmetos, kas tiek organizētas, ievērojot brīvprātības principu un izglītojamo intereses, un kurām tiek veidots atsevišķs saraksts, ko apstiprina Skolas direktors.

33. Katrā klasē viena stunda nedēļā ir klases stunda, kurā pārrunājamās tēmas nosaka Skolas plānošanas dokumenti.

34. Mācību laikā Skola var organizēt mācību ekskursijas, nodarbības ārpus Skolas telpām, mācību priekšmetu olimpiādes, projektu darbu, sporta pasākumus un citus ar mācību un audzināšanas procesu saistītus pasākumus atbilstoši Skolas darba plānam.

35. Skola piedāvā izglītojamiem interešu izglītības nodarbības ārpus obligātā mācību laika. Skolas interešu izglītības nodarbību sarakstu apstiprina Skolas direktors.

36. Skolā darbojas internāts atbilstoši Skolas direktora apstiprinātai kārtībai.

37. Izglītojamiem, kuri nepaliek internātā, Skola var organizēt pagarinātās dienas grupas. Pagarinātās dienas grupu darbību nosaka Skolas iekšējie noteikumi.

38. Izglītojamam, kuram pēc sertificēta ģimenes ārsta vai ārstu konsultatīvās komisijas atzinuma un Valsts pedagoģiski medicīniskās komisijas vai Departamenta Pedagoģiski medicīniskās komisijas ieteikuma nepieciešamas mācības mājās, tās tiek nodrošinātas normatīvajos aktos noteiktajā kārtībā.

39. Skolā izglītojamo mācību sasniegumus vērtē atbilstoši Skolas patstāvīgi izstrādātai izglītojamo mācību sasniegumu vērtēšanas kārtībai, ievērojot valsts izglītības standartā minētos vērtēšanas pamatprincipus.

40. Izglītības procesa organizēšanai nepieciešamās dokumentācijas nodrošināšanai Skola izmanto elektronisko skolvadības sistēmu.

41. Pamatojoties uz Ministru kabineta noteikto kārtību un ievērojot Skolas pedagoģiskās padomes (turpmāk – Pedagoģiskā padome) ieteikumu, Skolas direktors apstiprina pēcpārbaudījumus un papildu mācību pasākumus (konsultācijas) izglītojamiem, par ko internāta skolotājs informē izglītojamo un vecākus, kā arī veic attiecīgus ierakstus Skolas dokumentācijā.

42. Izglītojamais īpašos gadījumos viena mācību gada laikā var secīgi apgūt divu klašu mācību priekšmetu saturu. Pamatojoties uz Ministru kabineta noteikto kārtību, Pedagoģiskā padome lemj par iespēju izglītojamam konkrētā izglītības programmā vienā gadā atzīt par apgūtu divu klašu mācību priekšmetu saturu.

43. Vispārējās pamatizglītības apguvi apliecinoši dokumenti tiek izsniegti normatīvajos aktos noteiktajā kārtībā.

44. Ar izglītības procesu saistītus jautājumus Skolā risina Pedagoģiskā padome, kuru vada Skolas direktors. Pedagoģiskā padome tiek izveidota un darbojas, ievērojot Vispārējās izglītības likumā noteiktās normas un saskaņā ar Pedagoģiskās padomes reglamentu, ko apstiprina Skolas direktors. Pedagoģiskās padomes lēmumiem ir ieteikuma raksturs.

45. Atbilstoši Vispārējās izglītības likumā noteiktajam pedagogi izstrādā vai izvēlas mācību priekšmetu programmas. Mācību priekšmetu programmas apstiprina Skolas direktors.

46. Skola, organizējot metodisko darbu, ievēro Departamenta iekšējos noteikumus par metodiskā atbalsta organizēšanas kārtību Rīgas vispārējās izglītības iestādēs. Skolas metodiskā darba struktūru apstiprina Skolas direktors.

47. Metodisko darbu Skolā vada Metodiskā padome. Metodiskā padome darbojas saskaņā ar Skolas direktora apstiprinātu reglamentu. Metodiskās padomes darbu koordinē Skolas direktora vietnieks izglītības jomā.

48. Metodiskās padomes galvenie uzdevumi:

48.1. analizēt, plānot un koordinēt Skolas metodisko darbu, izstrādāt Skolas vienotās prasības metodiskajā darbā, pedagogu profesionālās darbības kompetences pilnveidē un pieredzes apmaiņā, sekmēt dažādu projektu organizēšanu pedagogu tālākizglītībai un inovāciju apgūšanai;

48.2. izvērtēt Skolas metodiskā darba rezultātus, turpmākās attīstības vajadzības, noteikt prioritātes, mērķus un pasākumus, metodiskā darba un pedagogu profesionālās kompetences pilnveides virzienus, kā arī to sasniedzamo rezultātu novērtēšanas kritērijus;

48.3. sagatavot priekšlikumus Skolas izglītības programmu satura pilnveidošanai.

49. Valsts izglītības standartā un izglītojamo audzināšanas vadlīnijās noteikto prasību nodrošināšanai pedagogi atbilstoši mācību jomām tiek apvienoti metodiskajās komisijās, kuru skaitu un sastāvu nosaka Skolas direktors. Metodisko komisiju darbs tiek organizēts, pamatojoties uz metodisko komisiju reglamentu, ko apstiprina Skolas direktors. Metodisko komisiju darbu koordinē Skolas direktora vietnieks izglītības jomā.

50. Sadarbību un informācijas apmaiņu par mācību jomai aktuāliem jautājumiem nodrošina mācību jomas koordinators.

51. Individuālā konsultatīvā atbalsta sniegšanu pedagogam Skolā nodrošina mācīšanās konsultants.

52. Atsevišķu metodiskā darba uzdevumu veikšanai vai metodiskā atbalsta sniegšanai Skolā veido mācīšanās grupas pedagogiem.

53. Skolā darbojas Skolas atbalsta personāla komisija, kas koordinē un nodrošina pedagoģiskās, sociālās un psiholoģiskās palīdzības sniegšanu Skolā, iesaka atbilstošu palīdzības veidu izglītojamiem. Komisija darbojas saskaņā ar Skolas direktora apstiprinātu reglamentu.

**V. Ārstnieciski profilaktiskais un korekcijas darbs**

54. Ārstnieciski profilaktisko darbu Skolā veic ārstniecības personas saskaņā ar normatīvajiem aktiem, Skolas nolikumu un iekšējiem noteikumiem.

55. Skolas ārstniecības personu galvenais uzdevums ir izglītojamo veselības traucējumu korekcija, vispārējā veselības stāvokļa uzlabošana un sanitāri higiēniskā darba organizācija.

56. Skolas ārstniecības personas ir Pedagoģiskās padomes locekļi. Skolas ārstniecības personas sadarbībā ar pedagoģiskajiem darbiniekiem un vecākiem:

56.1. veic izglītojamo spēju, sasniegumu izpēti un diagnostiku;

56.2. sniedz konsultācijas pedagogiem un vecākiem par izglītojamo veselības stāvokli;

56.3. sniedz pedagogiem ieteikumus ārpusklases pasākumu darba organizēšanai, profesijas izvēlei;

56.4. nepieciešamības gadījumā nodrošina izglītojamo ārstēšanu un nosūtīšanu uz ārstniecības iestādēm un konsultāciju centriem pie speciālistiem.

57. Mācību, audzināšanas un ārstnieciskais process garīgās veselības un attīstības korekcijai ietver:

57.1. ārstniecisko korekciju, kuras uzdevums ir nodrošināt izglītojamā veselības stāvoklim atbilstošu vispārīgi stimulējošo un speciālo korekciju;

57.2. pedagoģiski psiholoģisko korekciju, kuras uzdevums ir veikt visus nepieciešamos mācību audzināšanas pasākumus, lai pārvarētu izglītojamā garīgās veselības un attīstības nevienmērību, nodrošinātu psihisko darbību koordinējošā mehānisma izveidi un savai veselībai un attīstībai atbilstošu nepieciešamo zināšanu minimuma apguvi.

**VI. Izglītojamo tiesības un pienākumi**

58. Izglītojamo vispārīgās tiesības un pienākumi ir noteikti Izglītības likumā, Bērnu tiesību aizsardzības likumā, citos ārējos normatīvajos aktos un iestādes iekšējos normatīvajos aktos.

59. Izglītojamais ir pilntiesīgs sabiedrības loceklis, viņa pienākumi pret sabiedrību pieaug atbilstoši vecumam.

60. Izglītojamo tiesības:

60.1. saņemt motivētu savu zināšanu un uzvedības novērtējumu;

60.2. saņemt palīdzību mācību satura apguvē pedagogu konsultāciju noteiktā laikā;

60.3. saņemt konsultācijas un palīdzību atbilstoši Skolas atbalsta personāla komisijas ieteikumiem;

60.4. pārstāvēt Skolu dažāda veida pasākumos atbilstoši savām spējām un interesēm;

60.5. piedalīties Skolas izglītojamo pašpārvaldes darbībā;

60.6. piedalīties Skolas iekšējās kārtības noteikumu izstrādāšanā;

60.7. saņemt korektu attieksmi no Skolas darbiniekiem un izglītojamiem;

60.8. izrādīt iniciatīvu zināšanu un prasmju apguvē;

60.9. saņemt informāciju ar izglītošanos saistītos jautājumos.

61. Izglītojamo pienākumi:

61.1. mācībām paredzēto laiku pilnībā izmantot mācībām, sistemātiski gatavoties mācību stundām un nodarbībām;

61.2. ievērot Skolas iekšējo kārtību reglamentējošus normatīvos aktus;

61.3. darboties un uzvesties saskaņā ar sabiedrībā pieņemtajām morāles un ētikas normām;

61.4. ievērot demokrātisma un pilsoniskās sabiedrības pamatprincipus;

61.5. būt tolerantiem pret citu uzskatiem;

61.6. ar cieņu izturēties pret Skolas izglītojamiem un darbiniekiem;

61.7. rūpēties par Skolas reputāciju, atbalstīt un pilnveidot tās tradīcijas;

61.8. rūpēties par Skolas estētiskās vides, inventāra saglabāšanu, kārtību un tīrību.

62. Izglītojamais ir atbildīgs par savu rīcību Skolā un tās rīkotajos pasākumos atbilstoši normatīvajos aktos noteiktajam. Izglītojamam, kurš atkārtoti pārkāpj Skolas iekšējās kārtības noteikumus, var izteikt piezīmi, aizrādījumu, rājienu, par to informējot vecākus.

**VII. Skolas vadība, pedagogu un citu darbinieku tiesības un pienākumi**

63. Skolu vada Skolas direktors, kuru ieceļ amatā un atbrīvo no amata Rīgas dome normatīvajos aktos noteiktajā kārtībā. Darba līgumu ar Skolas direktoru slēdz Departamenta direktors. Skolas direktora profesionālās darbības novērtēšana notiek normatīvajos aktos noteiktajā kārtībā.

64. Skolas direktora kompetence noteikta Izglītības likumā, Vispārējās izglītības likumā, Bērnu tiesību aizsardzības likumā, Fizisko personu datu apstrādes likumā un citos normatīvajos aktos, Skolas nolikumā, darba līgumā un amata aprakstā. Skolas direktors vada Skolas attīstības plānošanu un ir tieši atbildīgs par Skolas darbību un izglītības programmu īstenošanu.

65. Skolas direktora pienākumi:

65.1. nodrošināt likumu, citu normatīvo aktu, Rīgas domes normatīvo aktu, Departamenta rīkojumu ievērošanu un izpildi Skolā;

65.2. organizēt Skolas iekšējo normatīvo aktu izstrādi un nodrošināt to izpildi;

65.3. pieņemt darbā un atlaist no darba Skolas darbiniekus atbilstoši normatīvo aktu prasībām, kā arī noteikt darbinieku pienākumus un tiesības, deleģēt konkrētu uzdevumu veikšanu;

65.4. pieņemt darbā pedagogus atbilstoši normatīvajos aktos noteiktajām profesionālās kvalifikācijas prasībām;

65.5. atbildēt par izglītības procesa organizāciju Skolā;

65.6. vadīt Pedagoģisko padomi;

65.7. apstiprināt pedagogu izstrādātās vai izvēlētās mācību priekšmetu programmas;

65.8. nodrošināt Skolas padomes izveidi un atbalstīt izglītojamo pašpārvaldes izveidi un darbību;

65.9. nodrošināt izglītojamo profilaktisko medicīnisko aprūpi;

65.10. atbildēt par izglītojamo veselībai nekaitīgas un drošas vides radīšanu Skolā un tās organizētajos pasākumos;

65.11. organizēt izglītojamo ēdināšanu;

65.12. atbilstoši savai kompetencei izdot rīkojumus un dot norādījumus Skolas darbiniekiem;

65.13. atbildēt par apstiprināto finanšu līdzekļu izlietošanu atbilstoši izdevumu tāmei;

65.14. nodrošināt elektronisko reģistru uzturēšanu (pārskati VS-1, informācija par Skolas izglītojamiem un darbiniekiem, kā arī cita Skolu un pašvaldību interesējoša informācija);

65.15. nodrošināt Skolas nolikuma un tā grozījumu aktualizēšanu Valsts izglītības informācijas sistēmā;

65.16. organizēt Skolas dokumentu un arhīvu pārvaldību, tostarp veicot fizisko personu datu apstrādi;

65.17. sadarboties ar valsts un pašvaldību iestādēm, vecākiem, nevalstiskajām organizācijām u. c. Skolas darbības nodrošināšanai, izglītības kvalitātes paaugstināšanai, izglītojamo karjeras izpētei un virzīšanai;

65.18. pildīt citus normatīvajos aktos minētos pienākumus.

66. Skolas direktora tiesības:

66.1. deleģēt Skolas darbiniekiem konkrētu uzdevumu, funkciju veikšanu, apstiprināt internāta skolotājus;

66.2. izraudzīties darba formas un metodes sava darba veikšanai;

66.3. kontrolēt Skolas darbinieku darba pienākumu izpildi un pieprasīt pārskatus par darbu;

66.4. stimulēt Skolas darbiniekus par kvalitatīvu un radošu darbību saskaņā ar spēkā esošajiem normatīvajiem aktiem;

66.5. pārstāvēt Skolu valsts un pašvaldību iestādēs, nevalstiskajās organizācijās, visu līmeņu tiesās, kā arī sadarboties ar privātpersonām;

66.6. slēgt līgumus publisko tiesību jomā Skolas kompetences ietvaros;

66.7. pieteikt projektus Eiropas Savienības struktūrfondu un citu finanšu līdzekļu piesaistei, slēgt projektu īstenošanas līgumus;

66.8. normatīvajos aktos noteiktajā kārtībā pieprasīt un saņemt informāciju, kā arī metodisku palīdzību no valsts un pašvaldību iestādēm, nevalstiskajām un starptautiskajām organizācijām Skolas darba nodrošināšanai;

66.9. izteikt augstākstāvošajās institūcijās ierosinājumus normatīvo aktu un izglītības politikas pilnveidei;

66.10. izvēlēties savas profesionālās kompetences pilnveides formas;

66.11. izmantot citas normatīvajos aktos minētās tiesības.

67. Skolas direktora vietnieki nodrošina kvalitatīvu Skolas darbības organizāciju. Skolas direktors nosaka pamatprasības Skolas direktora vietnieku profesionālajai atbilstībai, viņu pienākumus un tiesības. Skolas direktora vietnieku pienākumi un tiesības noteiktas Skolas direktora apstiprinātos amata aprakstos.

68. Skolas pedagogu tiesības un pienākumi ir noteikti Izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Pedagoga tiesības un pienākumus precizē darba līgums un amata apraksts.

69. Citu darbinieku tiesības un pienākumi ir noteikti Darba likumā, Bērnu tiesību aizsardzības likumā un citos normatīvajos aktos. Citu darbinieku tiesības un pienākumus precizē darba līgums un amata apraksts.

**VIII. Skolas pašpārvalde**

70. Sabiedrības, pašvaldības un vecāku sadarbības nodrošināšanai tiek izveidota Skolas padome. Tā darbojas saskaņā ar Izglītības likumā minētajām normām un Skolas padomes nolikumu.

71. Izglītojamo pašpārvalde ir sabiedriska izglītojamo institūcija, ko pēc izglītojamo iniciatīvas veido Skolas padome. Izglītojamo pašpārvalde darbojas saskaņā ar izglītojamo pašpārvaldes reglamentu.

**IX. Skolas darbības tiesiskuma nodrošināšana, administratīvo aktu un**

**faktiskās rīcības apstrīdēšana**

72. Skolas darbības tiesiskumu nodrošina Skolas direktors.

73. Skolas darbinieka faktisko rīcību privātpersona var apstrīdēt Skolas direktoram.

74. Skolas direktora izdotu administratīvo aktu vai faktisko rīcību privātpersona var apstrīdēt Departamenta direktoram.

**X. Skolas iekšējo normatīvo aktu pieņemšanas kārtība**

75. Skola, iesaistot Skolas pašpārvaldes institūcijas, patstāvīgi izstrādā Skolas iekšējos normatīvos aktus.

76. Skolas iekšējos normatīvos aktus izdod Skolas direktors bez saskaņošanas ar Departamentu, izņemot normatīvajos aktos noteiktos gadījumus.

**XI. Skolas saimnieciskā darbība**

77. Skola ir patstāvīga saimnieciskajā darbībā un, ja tas netraucē izglītības programmu īstenošanu, var sniegt šādus maksas pakalpojumus:

77.1. telpu un sporta objektu iznomāšana;

77.2. inventāra un iekārtu iznomāšana;

77.3. maksas pulciņu nodarbības;

77.4. Skolas organizētās izglītojošās nometnes;

77.5. citi maksas pakalpojumi, kas apstiprināti normatīvajos aktos noteiktajā kārtībā.

78. Skolas darbības nodrošināšanai Skolas direktors atbilstoši normatīvajiem aktiem ir tiesīgs slēgt privāttiesiskus līgumus, ievērojot Departamenta noteikto kārtību.

79. Skolas saimnieciskās darbības ietvaros tiek veikta Skolas telpu un teritorijas apsaimniekošana.

**XII. Skolas finansēšanas avoti un kārtība**

80. Skolas finansēšanas avoti ir:

80.1. valsts budžeta līdzekļi;

80.2. pašvaldības budžeta līdzekļi;

80.3. papildu finanšu līdzekļi.

81. Pedagogu darba samaksa tiek nodrošināta no valsts budžeta un pašvaldības budžeta līdzekļiem.

82. Skolas uzturēšanas un saimniecisko izdevumu segšana un saimnieciskā (tehniskā) personāla darbinieku darba samaksa tiek nodrošināta no valsts un pašvaldības budžeta līdzekļiem.

83. Papildu finanšu līdzekļi izmantojami normatīvajos aktos noteiktajiem mērķiem un noteiktajā kārtībā. Par papildu finanšu līdzekļu izmantošanu Skolas direktors sniedz pārskatu Skolas padomei.

84. Skolas finanšu līdzekļu aprite ir centralizēta, Skolas finanšu plānošanas procesu un budžeta izpildes administrēšanu nodrošina Departamenta Finanšu pārvalde.

85. Skolas direktors organizē un nodrošina Skolas darbību budžetā paredzēto un Skolas tāmē apstiprināto līdzekļu ietvaros, atbild par to racionālu un efektīvu izmantošanu atbilstoši paredzētajiem mērķiem.

**XIII. Noslēguma jautājumi**

86. Atzīt par spēku zaudējušu Rīgas domes 2022. gada 25. maija nolikumu Nr. 179 “Rīgas Daugavas pamatskolas nolikums” (ar grozījumiem, kas izdarīti ar Rīgas domes 2023. gada 30. augusta nolikumu Nr. RD-23-332-no).

87. Nolikums stājas spēkā 2024. gada 1. septembrī.

|  |  |
| --- | --- |
| Rīgas domes priekšsēdētājs | V. Ķirsis |